Laila Ali 'hoop en bid' ná sy bejaarde man raakry | Netwerk24
Laila Ali 'hoop en bid' ná sy bejaarde man raakry
06 Desember 2018 12:51
Laila Ali (40), dogter van die legendariese bokser Muhammad Ali en self ook 'n bokser, het 'n bejaarde man op 'n parkeerterrein in die rykmansbuurt Calabasas in Los Angeles, Kalifornië, raakgery.
Laila Ali. Foto: Getty Images
Ali skryf op Facebook sy "hoop en bid" die man is oukei.
"Soos berig was ek in 'n klein ongeluk op 'n parkeerterrein. Ek is oukei en ek bid dat die bejaarde man wat agter my motor geloop het toe ek agteruit ry, ook oukei is.
My dogter (Sydney) was ook in die motor en sy is ook oukei."
Sy bedank ook die nooddienstepersoneel vir hul hulp.
Paramedici het die man van in sy 90's op die toneel behandel en hom toe in 'n stabiele toestand na 'n hospitaal gebring, berig TMZ.
Die polisie was gou op die toneel, maar die bokser is nie aangekla nie.
Die polisie het die voorval, wat Dinsdagmiddag omstreeks 14:40 plaaslike tyd gebeur het, aan die tydskrif People bevestig.
"Ali het stadig gery. Die man is in sy 90's, so as hulle val, kry hulle seer," het 'n woordvoerder van die Los Angeles polisiekantoor aan die tydskrif gesê.